អាជ្ញាធរអប្សរា

អាជ្ញាធរ​អប្សរា (អាជ្ញាធរ​ដើម្បី​ការ​ពារ​រមណីយដ្ឋាន និង រៀង​ចំ​តំបន់​អង្គរ)  បង្កើត​ឡើង​ជា​ផ្លូវ​ការ  នា​ខែ​កុម្ភៈ ឆ្នាំ ១៩៩៥ ។ សមត្ថកិច្ចនៃ​អាជ្ញាធរ​អប្សរា លាត​សន្ធឹង​លើ​ផៃ្ទដី​មួយ​ម៉ឺន​គីឡូម៉ែត្រ​ក្រឡា​នៃ​ខេត្ត​សៀម​រាប​ទាំង​មូល ពោល​គឺ ខេត្ត​ដែល​សម្បូរ​ទៅ​ដោយ​បេតិកភណ្ឌដ៏​សន្ធឹក​សន្ធាប់  ដែល​មាន​បរិស្ថាន​ច្រើន​បែប​យ៉ាង ព្រម​ទាំង​ប្រកប​ដោយ​ភោគ​ផល​ចិញ្ចឹម​ជីវិត ឥត​ខ្វះ  ដោយ​សារ​វាល​ទំនាប​ប៉ែក​ខាង​ត្បូង និង​ទនេ្ល​សាប  មាន​អំណោយ​ផល ។  អាជ្ញាធរ​អប្សរា ជា​គ្រឹះ​ស្ថាន​សាធារណៈ​មួយ ប្រកប​ដោយ​បុគ្គលិកភាព​គតិយុត្តិ  មាន​ស្វ័យភាព​រដ្ឋបាល  និង​ហិរញ្ញវត្ថុ ។  អាជ្ញាធរ​អប្សរា​មាន​បេសកកម្ម​គិត​គូរ ដឹក​នាំ​ការ​ងារ​រៀប​ចំ និង​អភិវឌ្ឍ​ទេសចរណ៍​នៃ​តំបន់​ចំនួន​ប្រាំ  ដែល​កំណត់​ក្នុង​ព្រះ​រាជក្រឹត្យ​លេខ ០០១ នស ចុះ​ថៃ្ង​ទី ២៨ ខែ​ឧសភា ឆ្នាំ ១៩៩៤  ស្តី​ពី​ការ​កំណត់ និង ចាត់​ចែង​តំបន់​សៀមរាប-អង្គរ ។  ព្រះ​រាជក្រឹត្យ​ចេញ​នៅ​ខែ​មករា ឆ្នាំ ១៩៩៩ បាន​បនែ្ថម​អំណាច​ទៅ​ឲ្យ​ប្រធាន​ក្រុម​ប្រឹក្សាភិបាល​អាជ្ញាធរ​អប្សរា ដែល​ជាមួយ​គ្នា​នោះ ក៏​ជា​ប្រធាន​អគ្គនាយក​ដែរ ។  សមត្ថកិច្ច​របស់​អាជ្ញាធរ​ទូទៅ បាន​ត្រូវ​ពង្រឹង​បនែ្ថម​គួរ​ឲ្យ​កត់​ម្គាល់​  ជា​ពិសេស​លើ​ការ​គ្រប់​គ្រង​ទាំង​ស្រុង​លើ​វិស័យ​អភិវឌ្ឍន៍​នៅ​អង្គរ ។  អាជ្ញាធរ​អប្សរា​បង្កើត​ឡើង​ជា​អាជ្ញាធរ​ដើម្បី​ការ​ពារ​រមណីយដ្ឋាន និង​រៀប​ចំ​តំបន់​អង្គរ ។

ទំនាក់ទំនងអន្តរជាតិ 

អាជ្ញាធរអប្សរាប្រាស្រ័យទាក់ទងការងារជាមួយសហគមន៍អន្តរជាតិ តាមរយៈយន្តកម្មមួយដែលទាំងអស់គ្នាបានបង្កើតឡើង។  គម្រោងការងារទាំងអម្បាលមាណ ត្រូវដាក់ឲ្យគណៈកម្មការអន្តរជាតិសម្របសម្រួលមួយ ហៅថា ICC ត្រួតពិនិត្យ។ ICC បញ្ជូនទៅឲ្យគណៈកម្មការបចេ្ចកទេស (Technical Committee) របស់ខ្លួនពិនិត្យតាម ទស្សនៈបចេ្ចកទេស។  គណៈកម្មការទាំងពីរនេះ មានប្រទេសជប៉ុន និងបារាំងជាសហប្រធានព្រមទាំងយូណេស្កូ ជាលេខាធិការដ្ឋានក្នុងក្របខណ្ឌនេះ កម្ពុជាដែលជាម្ចាស់ផ្ទះ ធ្វើកិច្ចប្រជុំជាប្រក្រតីជាមួយភាគីអន្តរជាតិ របស់ខ្លួននៅសៀមរាប ឬនៅភ្នំពេញ។ វិធីប្រាស្រ័យគ្នានេះ ញាំងឲ្យភាគីជាតិពង្រឹងសមត្ថភាពរបស់ខ្លួន បន្តិច ម្តងៗទៅបាន។

បេសកកម្ម និងភារកិច្ច

រចនាសម្ព័ន្ធ 
អគ្គនាយដ្ឋាននៃអាជ្ញាធរអប្សរា ជាគ្រឹះស្ថានសាធារណៈរដ្ឋុបាល មានរចនាសម្ព័ន្ធដូចតទៅ ៖ 
 ១. នាយកដ្ឋានរដ្ឋុបាល បុគ្គលិក ហិរញ្ញកិច្ច និងទំនាក់ទំនងសាធារណៈ 

 ២. នាយកដ្ឋានរមណីយដ្ឋាន និងបុរាណវិទ្យាទី ១
 ៣. នាយកដ្ឋានរមណីយដ្ឋាន និងបុរាណវិទ្យាទី ២
 ៤. នាយកដ្ឋានអភិវឌ្ឌន៍វប្បធម៌ សារមន្ទីរនិង បទដ្ឋានបេតិកភ័ណ្ឌអន្តរជាតិ
 ៥. នាយកដ្ឋានអភិវឌ្ឍន៍ទេសចរណ៍អង្គរ
 ៦. នាយកដ្ឋាននគរូបនីយកម្ម និងអភិវឌ្ឍតំបន់សៀមរាប-អង្គរ
 ៧. នាយកដ្ឋានប្រជាសាស្រ្ត និងការអភិវឌ្ឍ
 ៨. នាយកដ្ឋានទឹក និងព្រៃឈើ
 ៩. នាយកដ្ឋានសណ្តាប់ធ្នាប់ និងសហប្រតិបត្តិការ

គេហទំព័រ 
https://apsaraauthority.gov.kh/